|  |
| --- |
|  |
| **MINISTARSTVO REGIONALNOGA RAZVOJA I FONDOVA EUROPSKE UNIJE** |

**objavljuje**

**POZIV ZA ISKAZ INTERESA**

**za sufinanciranje projekata u 2014. godini**

**prema**

**PROGRAMU ODRŽIVOG RAZVOJA LOKALNE ZAJEDNICE**

Ministarstvo regionalnoga razvoja i fondova Europske unije (u daljnjem tekstu Ministarstvo), putem Programa održivog razvoja lokalne zajednice u 2014. godini, nastavlja i kroz godišnji program poticati jedinice lokalne i područne (regionalne) samouprave čija je vrijednost indeksa razvijenosti ispod 100 % prosjeka Republike Hrvatske, na svrhovito korištenje sredstava, ulaganjem u infrastrukturu, gospodarstvo te razvoj tih područja.

Pozivaju se svi zainteresirani prihvatljivi podnositelji zahtjeva da kao nositelji pokretanja potrebnih promjena u društvenim, gospodarskim i drugim razvojnim aktivnostima dostave svoje zahtjeve za realizaciju projekata u 2014. godini usklađene sa ciljevima Programa.

**Prihvatljivi podnositelji zahtjeva** su jedinice lokalne i područne (regionalne) samouprave čija je vrijednost indeksa razvijenosti ispod 100 % prosjeka Republike Hrvatske.

**Prihvatljivi objekti:** objekti javne namjene (komunalne i socijalne infrastrukture) u vlasništvu jedinica lokalne i područne (regionalne) samouprave kao i objekti u vlasništvu pravnih subjekata čiji su osnivači jedinice lokalne i područne (regionalne) samouprave i u njihovom su većinskom vlasništvu, a koji su na raspolaganju široj lokalnoj zajednici: dječji vrtići, škole, kulturni centri i domovi kulture, ostale javne ustanove, institucije socijalne i zdravstvene skrbi, knjižnice i čitaonice i sl.

**Prihvatljive aktivnosti**: radovi na obnovi, sanaciji, izgradnji, rekonstrukciji, adaptaciji, dogradnji i modernizaciji objekata komunalne i socijalne infrastrukture za koje je već pripremljena prostorno-planska i projektno tehnička dokumentacija, izdane potrebne dozvole i suglasnosti, a čija će realizacija pridonijeti povećanju standarda komunalnih i socijalnih usluga. Prihvatljivim će se smatrati i aktivnosti na nastavku/završetku već započetih projekata, posebno onih koje je Ministarstvo regionalnoga razvoja i fondova Europske unije započelo financirati prethodnih godina kroz godišnje programe.

**Prihvatljivo trajanje projekta**: prihvatljivi su projekti/aktivnosti na projektu koje se provode u 2014. godini. Rok za dostavu situacija za provedene aktivnosti na projektu u 2014. godini, za udio sufinanciranja Ministarstva, je 1. prosinca 2014., a rok za završetak svih aktivnosti korisnika na projektu, uključujući dostavu Završnog izvješća je 31. ožujka 2015.

**Prihvatljivi iznos sufinanciranja**: nositelj projekta je obvezan osigurati sufinanciranje u minimalnom iznosu, ovisno o skupini u koju je razvrstan Odlukom o razvrstavanju jedinica lokalne i područne samouprave prema stupnju razvijenosti i to:10% po projektu za nositelje iz 1. skupine, 15% za nositelje iz 2. skupine i 20% za nositelje iz 3. skupine.

**Postupak podnošenja zahtjeva**: zainteresirani podnositelji podnose Zahtjev za dodjelu sredstava sukladno Smjernicama za podnositelje uz priloge.

Svaki podnositelj može podnijeti najviše tri zahtjeva, a na osnovu kriterija i sukladno raspoloživosti sredstava, kroz odabir može dobiti maksimalni kumulativni iznos sufinanciranja do 2.000.000,00 kuna (dvamilijuna kuna) s PDV-om.

Neće se sufinancirati projekti čija je vrijednost manja od 50.000,00 kuna (pedesettisuća kuna) s PDV-om.

Uz zahtjev se obavezno prilaže:

* Dodatak A - Kontrolni obrazac;
* Dodatak B - Prijavni obrazac na hrvatskom jeziku, cjelovito popunjen, potpisan i ovjeren, dostavljen u pisanom i elektronskom obliku (na CD-u), koji mora biti istovjetan priloženom pisanom primjerku;
* Dodatak C - Proračun projekta, detaljno i jasno popunjen, potpisan i ovjeren, dostavljen u pisanom i elektronskom obliku (na CD-u), koji mora biti istovjetan priloženom pisanom primjerku;
* Presliku proračuna sa stavkom vlastitog udjela sufinanciranja (označiti stavku markerom) ili ovjerenu Izjavu da će korisnik osigurati sredstva ukoliko zahtjev bude odabran;
* Potpisanu i ovjerenu Odluku o imenovanju voditelja projekta za izvršenje i praćenje projekta, a koji treba biti službenik podnositelja zahtjeva.
* Fotodokumentaciju postojećeg stanja objekta (maksimalno tri karakteristične fotografije).

U slučaju podnošenja više od jednog zahtjeva, **svaki zahtjev se predaje u zasebnoj omotnici.**

**Zahtjev se predaje u zatvorenoj omotnici koja na vanjskoj strani mora sadržavati puni naziv i adresu podnositelja, preporučenom poštom ili dostavom u pisarnicu Ministarstva, obavezno uz naznaku: POZIV ZA ISKAZ INTERESA za sufinanciranje projekata u 2014. godini prema „Programu održivog razvoja lokalne zajednice“- NE OTVARATI, na adresu:**

**Ministarstvo regionalnoga razvoja i fondova Europske unije**

**Račkoga 6**

**10000 Zagreb**

**Rok za podnošenje zahtjeva je 10. veljače 2014.**

Pravodobnim zahtjevima smatrat će se zahtjevi dostavljani pisarnici do 16:00 sati navedenog dana, odnosno preporučene pošiljke s poštanskim štambiljem zaključno s navedenim datumom.

**Postupak odabira zahtjeva:** pravodobni i potpuni zahtjevi ocijenit će se u skladu sa Smjernicama za podnositelje zahtjeva.

Svaki pravodobni zahtjev će biti administrativno obrađen, a svi zahtjevi koji zadovoljavaju administrativnu provjeru bit će upućeni u postupak ocjenjivanja.

Podnositelji zahtjeva će o statusu svoga zahtjeva biti obaviješteni pisanim putem u roku od 15 dana nakon dovršetka administrativne provjere

Nakon postupka ocjenjivanja, na prijedlog Povjerenstva za odabir projekata, ministar će donijeti Odluku o odabiru projekata za sufinanciranje o kojoj će odabrani podnositelji zahtjeva biti obaviješteni pisanim putem.

Po donošenju Odluke o odabiru sa odabranim podnositeljima biti će potpisan ugovor o sufinanciranju.

**Dodatne informacije:** za sva dodatna pitanja i informacije odgovorne osobe za kontakt u Ministarstvu su:

-Željka Zagorac, tel: 01/6391 426, e-mail:[zeljka.zagorac@mrrfeu.hr](mailto:zeljka.zagorac@mrrfeu.hr),

-Irena Jagatić, tel: 01/6391 461, e-mail: [irena.jagatic@mrrfeu.hr](mailto:irena.jagatic@mrrfeu.hr),

-Pavo Šašlin, tel: 01/6391 434, e-mail: [pavo.saslin@mrrfeu.hr](mailto:pavo.saslin@mrrfeu.hr),

-Ante Mihaljević, tel: 01/6391477, e-mail:[ante.mihaljevic@mrrfeu.hr](mailto:ante.mihaljevic@mrrfeu.hr),

-Verica Jergović, tel: 01/6391 474, e-mail: [verica.jergovic@mrrfeu.hr](mailto:verica.jergovic@mrrfeu.hr).

Poziv za iskaz interesa s prilozima (Dodatak A, Dodatak B, Dodatak C) i Smjernice za podnositelje zahtjeva dostupni su na web stranici Ministarstva regionalnoga razvoja i fondova Europske unije: [www.mrrfeu.hr](http://www.mrrfeu.hr) pod **POZIV ZA ISKAZ INTERESA za sufinanciranje projekata u 2014. godini prema „Programu održivog razvoja lokalne zajednice“.**

**MINISTARSTVO REGIONALNOGA RAZVOJA I FONDOVA EUROPSKE UNIJE**